text: Beboere: Svinene har formeret sig 
  18 august 2015 kl. 15.47
  De 18 hængebugsvin i landsbyen Astrup ved Skærbæk lever stadig. Så godt at de nu er blevet til flere, mener beboerne.
  
  Frustrationerne over, at hængebugsvinene stadig lever - og stadig huserer haver og jorde omkring landsbyen Astrup, vokser dag for dag. Beboerne frygter, at flokken - hvis der ikke er nogen der gør noget - kommer op på "100" til jul.
  De tror ikke på, at ejeren hverken kan eller vil hente hængebugsvinene. "De skal skydes", er de enige om. Og håber at det snart sker.
  To af beboerne, Martin Krogh og Poul Erik Thomsen, kan ellers godt nyde synet af hængebugsvinene og følge med i deres liv. For eksempel når søerne er blevet højgravide som tre af dem er blevet. Men problemet er, at hængebugsvin formerer sig meget hurtigt.
  Hør hvad Martin Krogh fra Astrup siger. (Var.: 0.26 min.)
  Hør hvad Astrup-borgerne Martin Krogh og Poul Erik Thomsen siger om den voksende flok. (Var.: 0.44)
  